Taustamuistio Parlamentaarinen yritystukityöryhmä - iltakoulukokous 7.11.2017 klo 18-20

TEM/TYO/TOP/Polo

**TäsmäKoulutus Suomessa**

Työvoimakoulutuksen yhteishankinnan TäsmäKoulutus -tuote on valtiontukien yleisen ryhmäpoikkeus­asetuksen (Komission asetus 651/2014) mukainen koulutustuki. Jos yrittäjänä toimiva henkilö osallistuu itse koulutukseen, TE-hallinnon maksama osuus yrittäjän koulutuksen hankintahinnasta on de minimis –tukea (Komission asetus 1407/2013). Työvoimakoulutuksen yhteishankinnasta säädetään laissa julkisesta työvoima- ja yrityspalvelusta (916/2012, 5 luku 7 §).

TäsmäKoulutuksen yhteiskunnallisena tavoitteena on yritysten osaamisen kehittämistarpeisiin vastaaminen sekä työvoiman saatavuuden, työssä pysymisen ja tuottavuuden kehittymisen tukeminen. Yritysten kannalta tavoitteena on, että osaamisen kehittäminen kytketään osaksi yrityksen normaalia liiketoimintaa. Mahdollistamalla yritysten ja muiden yhteisöjen osallistuminen työvoimakoulutuksen rahoitukseen on pyritty parantamaan edellytyksiä työmarkkinalähtöiseen ja yhteisvastuulliseen koulutuksen toteutukseen sekä samalla avaamaan mahdollisuuksia koulutuksen rahoituspohjan laajentamiseen.

Yhteishankintakoulutuksen toteutetaan yhdessä TE-hallinnon ja yritysten suunnittelemana ja rahoittamana ja yritysten maksuosuus TäsmäKoulutuksessa vaihtelee 30-50% riippuen yrityksen koosta (taulukko 1). Maksuosuudet on määritelty sopusointuun ryhmäpoikkeusasetuksen kanssa. Koulutuksen hinta määräytyy kilpailutuksen perusteella.

*Taulukko 1. Yritysten maksuosuus TäsmäKoulutuksessa.*

|  |  |  |
| --- | --- | --- |
| Yrityskoko | Työnantajan maksuosuus | TE-hallinnon maksuosuus |
| Pieni yritys/työnantaja (enintään 49 työntekijää ja vuosiliikevaihto tai taseen loppusumma enintään 10 M€) | 30% | 70% |
| Keskisuuri yritys/työnantaja (50-249 työntekijää ja vuosiliikevaihto enintään 50 M€ tai taseen loppusumma enintään 43 M€) | 40% | 60% |
| Suuri yritys/työnantaja (vähintään 250 työntekijää vuosiliikevaihto yli 50 M€ tai taseen loppusumma yli 43 M€) | 50% | 50% |

TE-hallinto ei voi osallistua TäsmäKoulutuksen yhteishankintaan, jos siihen osallistuu yritys, jolle on asetettu sellaiseen komission aikaisempaan päätökseen perustuva maksamaton perintämääräys, jossa tuki on julistettu sääntöjenvastaiseksi ja sisämarkkinoille soveltumattomaksi. Koulutuksen hankinta ei myöskään ole mahdollista vaikeuksissa olevien yritysten kanssa. (Komission asetus (EU) n:o 651/2014, 1. artikla, 4 a ja 4 c kohdat; annettu 17 päivänä kesäkuuta 2014).

**TäsmäKoulutuksen käyttötilanteet**

TäsmäKoulutusta käytetään tilanteisiin, joissa yrityksessä tapahtuu muutoksia, jotka edellyttävät yrittäjän ja nykyisten työntekijöiden osaamisen perusteellisempaa päivittämistä. Muutokset voivat olla joko teknologisia tai toiminnallisia. Koulutusta voidaan toteuttaa myös määräaikaisten lomautusten aikana tai niiden asemesta. Koulutuksen tavoitteena on saavuttaa työntekijöille riittävä ammattitaito muutostilanteessa. Tavoitteena voi olla myös ikääntyvän henkilöstön työurien pidentäminen ja työntekijöiden monialaisen osaamisen edistäminen sekä lomautusten tai irtisanomisten välttäminen.

Koulutuksen sisältö suunnitellaan työnantajan tarpeita vastaavaksi ja se on työelämälähtöistä ammatillista koulutusta. Koulutukseen sisältyy tietopuolista opetusta sekä tarpeen mukaan ohjattua työssäoppimista. TäsmäKoulutuksena ei voida hankkia työnantajan kustannettavaksi kuuluvaa henkilöstökoulutusta. Esimerkiksi uuden työkäytännön tai laitteen perehdytyskustannukset kuuluvat työnantajan itsensä maksettavaksi (Työsopimuslaki 55/2001 7 luku 4 §). Työnantajan vastuulla olevaksi henkilöstökoulutukseksi katsotaan myös koulutus, jota yritykset järjestävät noudattaakseen velvoittavia kansallisia koulutusnormeja (Komission asetus (EU) n:o 651/2014, 31 artikla, 2 kohta; annettu 17 päivänä kesäkuuta 2014). Esimerkki tällaisesta on olemassa olevalle henkilöstölle erillisinä järjestetyt lakisääteiset pätevöitymis-tai sertifikaattikoulutukset, kuten esimerkiksi kuljettajadirektiivin mukainen lisäkoulutus.

TäsmäKoulutuksen käyttö perustuu yritysten tarpeisiin ja vaihtelee vuosittain. TE-hallinto määrärahasidonnat olivat vuonna 2015 3,8 miljoonaa euroa ja vuonna 2016 2,6 miljoonaa euroa. Arvio vuoden 2017 osalta on 2,7 miljoonaa euroa. TE-hallinnon tietojärjestelmään ei tallenneta tietoja siitä, kuinka moni yritys osallistuu yhteishankintoihin, eikä opiskelijamäärää TäsmäKoulutukseen saada eroteltua muusta työvoimakoulutuksesta.

Vertailu kansainvälisesti on vaikeaa, koska kaikista maista ei ole saatavilla vertailukelpoisia tilastotietoja ja tukiohjelmat voivat olla hyvinkin vaihtelevia. Osalla EU maista on tai on ollut tiedettävästi käytössään yhteishankintaan verrattavia tukiohjelmia.

**Muut osaamisen kehittämisen palvelut yrityksille**

Työvoimakoulutus tarjoaa yrityksille hyvän väylän rekrytoida uutta osaavaa työvoimaa. Työvoimakoulutuksia toteutetaan ympäri vuoden alueellisten tarpeiden pohjalta. Koulutusohjelmissa korostuvat erilaiset rekrytoivat koulutusohjelmat (mm. Further Educated With Companies –ohjelmat, yhteishankintana toteutettava RekryKoulutus), rakennemuutostilanteisiin vastaaminen sekä innovatiiviset uuden osaamisen ohjelmat. Lisäksi työvoimakoulutuksena toteutetaan ammatillisia kotoutumiskoulutuksia maahanmuuttajille sekä yrittäjyyskoulutusta.

**Tehdyt selvitykset**

TK-EVAL teki yhteishankinnasta selvityksen vuonna 2012. Yksi keskeisimmistä ja toistuvimmista havainnoista selvityksessä oli se, että asiakaslähtöisyys näyttää toteutuvan yhteishankintakoulutuksessa hyvin. Lisäksi merkittäviä tekijöitä yhteishankinnan hyvässä asiakastyytyväisyydessä ovat olleet toimiminen riittävän joustavasti ja nopeasti. Selvityksestä nousee kuitenkin esille se, että yhteishankintakoulutuksesta ja sen mahdollisuuksista tiedotetaan tai sitä markkinoidaan toimijoiden mielestä liian vähän.

**Tulossa olevat muutokset**

Osana ammatillisen koulutuksen reformia tutkintotavoitteinen työvoimakoulutus siirtyy OKM:n hallinnonalalle. 1.1.2018 alkaen TäsmäKoulutuksissa ei voida toteuttaa tutkintotavoitteisia koulutuksia, mutta sen sijaan siellä painottuvat erilaiset ammatilliset lisä- ja täydennyskoulutukset. Maakuntauudistuksen yhteydessä osaamisen kehittämispalvelut (ml. TäsmäKoulutus) siirtyvät osaksi kasvupalveluvalikoimaa ja maakuntien järjestämisvastuulle.